b'\n_START_ARTICLE_\nPape\xc5\xbe Evgen III.\n_START_SECTION_\nPot do meni\xc5\xa1tva\n_START_PARAGRAPH_\nPape\xc5\xbe Evgen se je rodil kot Bernard Paganelli; po mnenju nekaterih se je pisal Pignatelli. Glede njegovega izvirnega krstnega imena se \xc5\xbeivljenjepisci razhajajo: ali je prejel ime Bernard pri krstu, ali ko je postal redovnik. _NEWLINE__NEWLINE_Njegov o\xc4\x8de je bil plemi\xc4\x8d De Montemagno, nedale\xc4\x8d od kraja Camajore, na podro\xc4\x8dju Lucce. Plemenitost njegovega porekla postavljajo v dvom Bernardove besede, ki poveli\xc4\x8dujejo njegovo nizkost. Zdi se pa, da svetnik tukaj govori o \xc4\x8dasu, ko je bil \xc5\xbee menih:  \xc2\xbbZavzemal je nizek polo\xc5\xbeaj v Gospodovi hi\xc5\xa1i\xc2\xab, ko so ga poklicali k najvi\xc5\xa1jemu duhovni\xc5\xa1tvu. _NEWLINE__NEWLINE_Vzgojo je prejel v Pisi in po posve\xc4\x8denju je postal stolni kanonik. Pozneje je postal vice-dominus oziroma upravnik \xc4\x8dasnih dobrin \xc5\xa1kofije (=ekonom). 1130 je pri\xc5\xa1el pod magneti\xc4\x8dno privla\xc4\x8dnost svetega Bernarda; ko se je svetnik vra\xc4\x8dal domov s sinode v Pisi, ga je spremljal vice-dominus kot novinec. Med tem \xc4\x8dasom je sprejel ve\xc4\x8d pomembnih nalog. Kon\xc4\x8dno ga je Bernard poslal za opata zapu\xc5\xa1\xc4\x8denemu samostanu v opatiji Farfa; vendar ga je Inocenc II. prestavil v rimski samostan Tre fontane.\n_START_SECTION_\nPape\xc5\xbe\n_START_PARAGRAPH_\nBil je prvi cistercijan, ki je postal pape\xc5\xbe; na tem polo\xc5\xbeaju je bil med letoma 1145 in 1153._NEWLINE_Za pape\xc5\xbea so ga izvolili 15. februarja 1145, \xc5\xbee na sam smrtni dan njegovega predhodnika Lucija II., ki je na\xc5\xa1el smrt na stopnicah Kapitola. Kardinali niso izgubili glave; takoj so se zbrali v cerkvi sv. Cezarija. Ni znano, iz kakega razloga so izvolili nekardinala, ljubljenega Bernardovega u\xc4\x8denca in opata cistercitskega rimskega samostana, ki si je izvolil ime Evgen III., od\xc5\xa1el v Lateransko baziliko ter se dal ustoli\xc4\x8diti za pape\xc5\xbea. To je prevratne\xc5\xbee tako presenetilo, da niso niti pomislili ne na izvolitev protipape\xc5\xbea. \xc5\xa0e bolj pa so bili presene\xc4\x8deni, ko preprosti menih ni hotel sprejeti njihovih zahtev in je na njihove gro\xc5\xbenje zagrozil s cerkvenimi kaznimi vsakomur, ki bi oporekal zakonitosti njegove izvolitve. V Rimu, ki je bil razgret od strankarskih strasti, pape\xc5\xbe ni mogel ostati. Skupaj s kardinali se je podal v Sabinskih gorah le\xc5\xbee\xc4\x8do opatijo Farfa, kjer  so ga 18. februarja 1145 posvetili za \xc5\xa1kofa. To je oznanil 2. marca celemu svetu s svojo prvo okro\xc5\xbenico. Od tod se je podal v gostoljubni Viterbo, kjer je ostal osem mesecev.\n_START_SECTION_\nDelovanje\n_START_PARAGRAPH_\nTurki so 1144 zavzeli Edeso in prodirali naprej proti zahodu. Pape\xc5\xbe Evgen III. je poklical na Bernardovo pobudo Zahod na Drugo kri\xc5\xbearsko vojno z bulo Quantum praedecessores z datumom 1. decembra 1145. Vodila sta jo francoski kralj Ludvik VII. in nem\xc5\xa1ki cesar Konrad III. Zaradi stalnih medsebojnih prepirov med poveljnikoma so kri\xc5\xbearji po osvojitvi Jeruzalema zaradi nesmotrnega napada na Damask pretrpeli hud poraz. Hude o\xc4\x8ditke je moral po\xc5\xbeirati ne le pobudnik vojne sveti Bernard, ampak tudi pape\xc5\xbe. \xc4\x8ceprav so kri\xc5\xbearji na Bli\xc5\xbenjem vzhodu do\xc5\xbeiveli polomijo, so imeli precej uspehov na Portugalskem; med drugimi mesti so osvobodili Lizbono._NEWLINE__NEWLINE_Ko se je pape\xc5\xbe zaradi Arnoldovega divjanja moral umakniti v Francijo, je tam vodil ve\xc4\x8d reformnih sinod (Pariz 1147 in 1148, Trier 1148, Reims 1148, Cremona 1148). V Rim se je lahko vrnil \xc5\xa1ele 1152 pod varstvom cesarja Konrada III. Njegovega naslednika Friderika Barbarossa naj bi kronal za cesarja, vendar je \xc5\xbee pred tem umrl.\n_START_SECTION_\nSmrt\n_START_PARAGRAPH_\nPape\xc5\xbe Evgen je umrl v Tivoliju (Pape\xc5\xa1ka dr\xc5\xbeava; Sveto rimsko cesarstvo) 8. julija 1153. Evgenij je pokopan v Baziliki svetega Petra v Vatikanu v spokorni\xc5\xa1ki grobi cistercijanski obleki, ki jo je za \xc5\xbeivljenja vedno nosil pod mehkimi pape\xc5\xa1kimi obla\xc4\x8dili. _NEWLINE_Ob smrti pape\xc5\xbea Evgena je v Rimu zavladala presenetljivo velika \xc5\xbealost. \xc2\xbbSkozi dva dni\xc2\xab\xc2\xa0- pi\xc5\xa1e \xc5\xa1kof Hugo cistercitom \xe2\x80\x93 "je pokazala duhov\xc5\xa1\xc4\x8dina in rimsko ljudstvo nenavadno prizadetost. Vsakdo je iskreno \xc5\xbealoval; posebno pa so rajnega iz srca objokovali reve\xc5\xbei in vdovski.\xc2\xab\xc2\xa0_NEWLINE_20. avgusta istega leta je umrl njegov u\xc4\x8ditelj in vzornik sveti Bernard Klervojski, ki je posvetil svojemu najodli\xc4\x8dnej\xc5\xa1emu u\xc4\x8dencu zvezek z asketi\xc4\x8dno vsebino \xc2\xbbDe consideratione\xc2\xab (Premi\xc5\xa1ljevanje).\n_START_SECTION_\n\xc4\x8ce\xc5\xa1\xc4\x8denje\n_START_PARAGRAPH_\nZa bla\xc5\xbeenega ga je razglasil v Rimu pape\xc5\xbe Pij IX. 3. oktobra 1872 v Rimu.\n_START_SECTION_\nSpomin\n_START_PARAGRAPH_\nMalahijeva prerokba ga imenuje Ex magnitudine montis \xe2\x80\x93 Iz velike gore. V prerokbi je razlaga: Patria Ethruscus oppido Monti\xc2\xab (Toskanec po rodu, iz mesta Montemagno.) To reklo se torej nana\xc5\xa1a na rojstni kraj Evgena III., ki je \xe2\x80\x9cMontemagno\xe2\x80\x9d  , vas blizu Pise.Po drugih virih pa se je rodil v Pisi v skromni dru\xc5\xbeini.'